กสิกรหวั่นปี’58เสี่ยงเพียบ
แผนธุรกิจปีหน้าเป้าสินเชื่อโตเพิ่มแค่1%เน้นพาลูกค้าเล็กใหญ่สยายปีกเออีซีบวก3
26 พ.ย. 2557

แผนธุรกิจปีหน้าเป้าสินเชื่อโตเพิ่มแค่1%เน้นพาลูกค้าเล็กใหญ่สยายปีกเออีซีบวก3
กสิกรไทยเผยแผนธุรกิจ ปีหน้าขอโตระมัดระวัง หลังปัจจัยเสี่ยงเพียบ วางเป้าสินเชื่อไม่เกิน 9% 
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยถึงแผนธุรกิจปี 2558 ว่า ได้กำหนดเป้าหมายสินเชื่อรวมเติบโตไม่เกิน 9% หรือขยายตัวขึ้นเพียงเล็กน้อยจากเป้าเติบโตไม่เกิน 8% ในปีนี้ โดยธนาคารจะยังไม่รุกสินเชื่อมากนัก เพราะเศรษฐกิจปีหน้ายังคงมีปัจจัยเสี่ยงหลายด้าน จึงต้องเน้นคุณภาพสินเชื่อเพื่อควบคุมหนี้เสีย
นายปรีดี กล่าวว่า ธนาคารตั้งเป้าหนี้ที่ไม่ก่อให้เกิดรายได้ (เอ็นพีแอล) ไม่เกินระดับ 2.2-2.3% ของสินเชื่อรวม ขยับขึ้นเล็กน้อยจาก 2.16% ในปีนี้ เนื่องจากแม้เศรษฐกิจจะมีทิศทางที่ดีขึ้น แต่ธุรกิจขนาดกลางและขนาดย่อม (เอสเอ็มอี) รายเล็กบางส่วนยังมีปัญหา ประกอบกับลูกค้ารายย่อยยังมีปัญหาหนี้ครัวเรือนอยู่ แต่ยืนยันว่าอัตราการเพิ่มดังกล่าวถือว่า ไม่มากและสามารถบริหารจัดการได้
“หากสังเกตดูเอ็นพีแอลจะปรับขึ้นตามหลังปีที่เกิดวิกฤต เช่น วิกฤตต้มยำกุ้งเกิดปี 2540 เอ็นพีแอลของแบงก์จะพุ่งขึ้นในปี 2542 นั่นเป็นเพราะการปรับตัวมาช้า เช่นเดียวกับปี 2556 จีดีพีไทยเติบโต 2% กว่า และมาปีนี้คาดว่าจะโตไม่ถึง 1.6% จึงคาดว่าเอ็นพีแอลจะเพิ่มขึ้นในปีหน้า แต่อยู่ในระดับที่จัดการได้” นายปรีดี กล่าว
สำหรับทิศทางนโยบายการเงินของไทยนั้นยังไม่สามารถคาดเดาได้ ซึ่งมีโอกาสทั้งการขึ้นอัตราดอกเบี้ยและลดอัตราดอกเบี้ยเพื่อพยุงการฟื้นตัวของเศรษฐกิจ ซึ่งหากดอกเบี้ยลดก็คงมีผลกับอัตราส่วนผลตอบแทนสินทรัพย์ที่ก่อให้เกิดรายได้สุทธิ (NIM) บ้าง แต่ธนาคารจะรักษาระดับในอยู่ที่ 3.5-3.7% เช่นเดียวกับรักษาสัดส่วนรายได้ที่มิใช่ดอกเบี้ยไว้ที่ 40% ต่อรายได้รวม
สำหรับเป้าหมายดังกล่าวอยู่ภายใต้สมมติฐานผลิตภัณฑ์มวลรวมในประเทศ (จีดีพี) ขยายตัว 4% การส่งออกโต 3.5% การลงทุนโต 6% และการบริโภคภาคเอกชนโต 3.1% โดยการฟื้นตัวของเศรษฐกิจมีแรงส่งจากปัจจัยในประเทศเป็นหลัก นำโดยการใช้จ่ายและการลงทุนภาครัฐ ขณะเดียวกันยังต้องติดตามปัจจัยเสี่ยงจากเศรษฐกิจโลกที่ฟื้นตัวช้าซึ่งอาจกดดันการส่งออกไทย
ด้าน นายธีรนันท์ ศรีหงส์ กรรมการผู้จัดการ ธนาคารกสิกรไทย กล่าวว่า ในปี 2558 จะกำหนดยุทธศาสตร์ 4 ด้าน ได้แก่ 1.เป็นอันดับหนึ่งด้านธนาคารหลักของลูกค้า 2.การบริการที่เป็นเลิศ 3.เป็นผู้นำบริการด้านดิจิทัลแบงก์กิ้งและธุรกรรมทางการเงิน และ 4. เป็นธนาคารแห่ง เออีซี บวก 3 เพิ่มโอกาสให้ลูกค้าในอาเซียน จีน ญี่ปุ่น และเกาหลีใต้
ทั้งนี้ แผนธุรกิจในกลุ่มสินเชื่อเอสเอ็มอีตั้งเป้าเติบโต 810% จากพอร์ต 5.5 แสนล้านบาท ซึ่งเป็นธุรกิจใหญ่สุดของธนาคาร กลยุทธ์เน้นเพิ่มลูกค้าใหม่จากห่วงโซ่ของรายใหญ่และพาลูกค้าหาตลาดใหม่ๆ คือ กัมพูชา ลาว พม่า และ โดยเฉพาะจีนซึ่งใช้เครือข่ายของเว็บไซต์อาลีบาบาที่มีความร่วมมือกับธนาคาร ขณะที่สินเชื่อรายย่อยตั้งเป้า 69% จากพอร์ต 3.8 แสนล้านบาท เน้นตอบโจทย์ดิจิทัลแบงก์กิ้งสอดคล้องไลฟ์สไตล์คนรุ่นใหม่
ขณะที่กลุ่มสินเชื่อรายใหญ่จะเน้นสร้างโอกาสใหม่รองรับตลาดที่กว้างและการแข่งขันที่รุนแรง เน้นการเป็นที่ปรึกษาทั้งการควบรวมกิจการและการขยายธุรกิจรายใหญ่สู่อาเซียน โดยใช้จุดแข็งที่มีความร่วมมือกับ 36 ธนาคารในภูมิภาค ตั้งเป้าสินเชื่อโต 46% จากปัจจุบันพอร์ตรายใหญ่ที่ 4.5 แสนล้านบาท